18.6.2020 (Webnoviny.sk) – Britská akadémia filmových a televíznych umení (BAFTA) posunula nadchádzajúce slávnostné udeľovanie svojich výročných filmových cien o dva mesiace. Rozhodla sa tak v reakcii na pandémiu nového koronavírusu. Ceremoniál sa tak po novom neuskutoční 14. februára, ale až 11. apríla 2021.
Keďže sú vo Veľkej Británii pre reštriktívne opatrenia proti šíreniu ochorenia COVID-19 od 20. marca zavreté kiná, akadémia upravila aj pravidlá spôsobilosti pre filmy. Výnimočne sa môžu o ceny uchádzať aj snímky, ktorých uvedenie v kinách skrátil koronavírus alebo ich preň uviedli na trh online.
Dátum slávnostného udeľovania cien BAFTA v roku 2022 akadémia ešte posudzuje.
V dôsledku pandémie podobný krok podnikla aj americká Akadémia filmových umení a vied, ktorá sa rozhodla posunúť 93. odovzdávanie Oscarov na 25. apríla 2021. Ceremoniál sa mal pôvodne konať 28. februára 2021.
Viac k témam: Koronavírus, Koronavírus COVID-19 vo Veľkej Británii, Oscar, udeľovanie cien BAFTA
Zdroj: Webnoviny.sk – Britská akadémia filmových a televíznych umení posunula udeľovanie výročných filmových cien © SITA Všetky práva vyhradené.